**Cai-Göran Alexander "Aksupaksu" Stubb** (sündinud 1. aprillil 1968 Helsingis) on Soome poliitik, alates 1. märtsist 2024 Soome president. 

Ta oli 24. juunist 2014 kuni 29. maini 2015 Soome peaminister ja 29. maist 2015 kuni 22. juunini 2016 Juha Sipilä valitsuse rahandusminister. 

Stubb oli 14. juunist 2014 kuni 11. juunini 2016 Rahvusliku Koonderakonna esimees.

Aastatel 2004–2008 oli Stubb Euroopa Parlamendi liige.

4. aprillil 2008 sai Alexander Stubb Matti Vanhase valitsuse välisministriks. Ta asendas Ilkka Kanervat, kes pidi skandaali tõttu tagasi astuma. Tema koha europarlamendis sai endine Soome keskkonnaminister Sirpa Pietikäinen.

Stubb pooldas Soome ühinemist NATO-ga. Ta on avaldanud arvamust, et Soome president peaks lisaks Soome peaministrile osalema Euroopa Nõukogu istungitel.

Soome välisministrina oli Stubb OSCE juhataja alates oma ametisseastumisest kuni 2008. aasta lõpuni. Sellesse ajavahemikku jäi Vene-Gruusia sõda ning OSCE vahendas läbirääkimisi sõjaliste vaatlejate saatmiseks sõjategevuse piirkonda.

Alates 22. juunist 2010 oli ta Mari Kiviniemi valitsuse välisminister ning 22. juunist 2011 peaministriks saamiseni Jyrki Kataineni valitsuse väliskaubandus- ja Euroopa asjade minister.

Alexander Stubb on Euroopa Liidu Läänemere strateegia üks põhiautoreid ja eestvedajaid. 

16. augustil 2023 toimunud pressikonverentsil teatas ta, et kandideerib järgmistel Soome presidendivalimistel. 28. jaanuaril 2024 toimunud Soome presidendivalimiste esimeses voorus sai ta esimese koha.

11. veebruaril 2024 toimunud teises voorus valiti Koonderakonna kandidaat Alexander Stubb Soome järgmiseks presidendiks.

Stubbi poolt hääletas 51,6 protsenti valijatest ja Rohelisse Erakonda kuuluva Pekka Haavisto toetajaid oli 48,4 prosenti. Stubb kogus 1 575 211 toetushäält.

Hariduskäik
-----------

Alexander Stubb on 1986. aastal lõpetanud Mainlandi keskkooli USA Florida osariigis Daytona Beachis. Kaks aastat hiljem lõpetas ta Lärkani Gümnaasiumi Helsingis. 1993. aastal sai Stubb poliitikateaduste erialal bakalaureusekraadi Furmani Ülikoolist USA Lõuna-Carolina osariigis. Järgnevatel aastatel õppis Stubb Sorbonne'i Ülikoolis Pariisis, mille lõpetas diplomiga prantsuse keele ja ühiskonna erialal. 1995. aastal omandas ta magistrikraadi Euroopa poliitikas Euroopa Kolledžist Belgias. Doktorikraadi sai Stubb Londoni Majanduskoolist 1999. aastal. Alexander Stubb oskab lisaks soome ja rootsi keelele veel inglise, prantsuse ja saksa keelt.

Ametikohad
----------

Alexander Stubb on töötanud järgmistel ametikohtadel:

* 1995–1997 Soome Välisministeerium, teadur
* 1997–1999 Soome Akadeemia, teadur
* 1997–... kolumnist
* 1999–2001 Euroopa Liidu Soome Esindus, teadur
* 2000–2007 Euroopa Kolledž (Brugge), külalisprofessor
* 2001–2003 Euroopa Komisjon, presidendi nõunik
* 2003–2004 Soome alaline esindus Euroopa Liidu juures, nõunik
* 2004–2008 Euroopa Parlamendi liige
* 2008–2011 Soome välisminister
* 2011–2014 Soome väliskaubanduse ja Euroopa asjade minister
* 2014–2015 Soome peaminister
* 2015–2016 Soome rahandusminister
* 2017–2020 Euroopa Investeerimispanga asepresident
* 2020–2024 Euroopa Ülikooli Instituudi direktor ja professor

Tunnustus
---------

* 2014 Maarjamaa Risti I klassi teenetemärk

Publikatsioonid
---------------

Alexander Stubb on toimetanud või kirjutanud 11 raamatut, ligi 30 artiklit Euroopa Liidust ja üle 100 arvamusartikli.

Isiklikku
---------

Stubb on pärit soome-rootsi kakskeelsest kodust ja ta lapsepõlv möödus Helsingi Lehtisaari linnaosas. Tema ema, Christel Stubbi (sünd. Setälä) emakeel oli soome keel, isa Göran Stubb on soomerootslane. Oma eluloos on Alexander Stubb ise kirjutanud, et ta ei pea ennast mitte soomerootslaseks vaid kakskeelseks soomlaseks. 
Lisaks soome ja rootsi keelele valdab Stubb vabalt inglise, prantsuse ja saksa keelt.

Stubb elab koos abikaasa Suzanne Innesiga, kes on Suurbritanniast pärit jurist, Espoos. Neil on kaks last, tütar Emilie ja poeg Oliver Johan.

Stubb peab ennast ise spordihulluks. Ta võistleb maratonijooksus ja triatlonidel ning on lõpetanud Ironmani triatloni[*viide?*], mis toimub Hawaii saartel.

Vaata ka
--------

* Alexander Stubbi valitsus

Viited
------

1. ↑  "Soome presidendivalimiste teise vooru lähevad Alexander Stubb ja Pekka Haavisto". *Delfi*. 28. jaanuar 2024. Originaali arhiivikoopia seisuga 28. jaanuar 2024. Vaadatud 28. jaanuaril 2024.
2. ↑   Wikipedia „Alexander Stubb",
3. ↑  Alex Stubb.com „Work, personal details"
4. ↑  Alex Stubbi publikatsioonid
5. ↑  Stubb, Alexander & Hämäläinen, Karo; *Alex* (kirjastus Otava, 2017)

Välislingid
-----------

|  |  |
| --- | --- |
|  | Pildid, videod ja helifailid Commonsis: **Alexander Stubb** |

* Alexander Stubbi koduleht (soome, inglise, rootsi, saksa, prantsuse ja vene keeles)
* Stubb: Soome välispoliitika pole neutraliteedipoliitika, Postimees, 10. november 2008
* Argo Ideon. Alexander Stubb: Soome ei taotle erisuhteid Venemaaga Eesti Ekspress, 22. jaanuar 2009
* Soome välisminister Delfile: Nord Stream ei ole julgeolekurisk Delfi, 23. aprill 2010
* Imbi Paju. Stubb: Eesti ja Soome on kaksikud Postimees.ee, 6. detsember 2010
* Alexander Stubb: täiesti metsik Postimees, 1. juuli 2013

|  |  |  |
| --- | --- | --- |
| Eelnev**Jyrki Katainen** | **Soome peaminister**2014–2015 | Järgnev**Juha Sipilä** |

Soome presidendilipp
Soome presidendid

Kaarlo Juho Ståhlberg • Lauri Kristian Relander • Pehr Evind Svinhufvud • Kyösti Kallio • Risto Ryti • Carl Gustaf Emil Mannerheim • Juho Kusti Paasikivi • Urho Kekkonen • Mauno Koivisto • Martti Ahtisaari • Tarja Halonen • Sauli Niinistö • Alexander Stubb